Afrikaanse skole blink weer uitVan links: Melanie Buys, Leon Fourie en Valentyn van der Merwe (Foto: Verskaf) Afrikaanse leerders het byna ŉ kwart van die onderskeidings in wiskunde en fisiese wetenskappe tydens die afgelope matriekeksamen ingeoes. ŉ Groter persentasie Afrikaanse leerders het ook die matriekeksamen geslaag of toelating tot verdere studies verwerf. Volgens ŉ verslag deur Solidariteit se Skoleondersteuningsentrum (SOS) het matrikulante wat die 2021-matriekeindeksamen in Afrikaans afgelê het, weer eens uitstekend presteer. Die verslag is Woensdag bekendgestel. Luidens die verslag het Afrikaanse skole ŉ algemene slaagsyfer van 84,9% behaal, wat 8,5% hoër is as die nasionale gemiddeld. Leerders in dié skole het boonop 25% van die onderskeidings in fisiese wetenskappe en 24,9% van onderskeidings in wiskunde behaal. Meer as die helfte (58,2%) van Afrikaanse leerders het ook toelating tot B-graadstudies behaal, teenoor die 36,4% van leerders landwyd. Afrikaanse skole beklee ook sewe plekke in die lys van skole met die meeste onderskeidings per kandidaat. Leon Fourie, uitvoerende hoof van SOS, het Woensdag klem daarop gelê dat bogenoemde statistieke rondom moedertaalonderrig vanself spreek. “Dit is van kardinale belang om soveel as moontlik leerders toegang te gee tot wêreldgehalte onderwys in hul moedertaal. So kan hulle in eie reg ontwikkel om uiteindelik as suksesvolle burgers ŉ waardevolle bydrae tot hul gemeenskap en die land te lewer,” het Fourie gesê. Hoewel daar in 2021 sewe minder Afrikaanse skole as in 2020 was, is daar ’n styging in die getal Afrikaanse kandidate wat die matriekeksamen in 2021 geskryf het. Afrikaanse skole is groter as ander skole, met gemiddeld 113 kandidate per skool teenoor die nasionale gemiddeld van 102 per skool. Afrikaanse leerders en wiskunde Wat wiskunde betref het Afrikaanse kandidate drie keer meer onderskeidings (9,6%) as die nasionale gemiddeld van 3% behaal. “Die prestasie is merkwaardig, aangesien kandidate in Afrikaanse skole slegs 8% van die totale getal wiskunde-kandidate in die land verteenwoordig,” het Fourie gesê. Die slaagsyfer vir wiskundegeletterdheid in Afrikaanse skole is ook baie hoog met 84,1% van die leerders wat dié vak slaag. Dit is omtrent 10% meer as die nasionale gemiddeld van 74,5%. Die daling in die getal leerders in Afrikaanse skole wat wiskunde as vak vat, is egter groter as op nasionale vlak en slegs ŉ kwart van Afrikaanse leerders (26%) het verlede jaar wiskunde in matriek geskryf. Dit is 9,5% laer as die nasionale gemiddeld. Afrikaanse wiskundegeletterdheidskandidate het toegeneem van 67% in 2020 tot 71% in 2021. Maroela Media het vroeër berig die afname in matrikulante wat wiskunde as vak neem en ook slaag, is kommerwekkend. Volgens die verslag is Hoër Meisieskool Bloemhof (85,2% kandidate) die Afrikaanse skool met die hoogste persentasie kandidate wat verlede jaar wiskunde geskryf het. In die tweede plek is Paul Roos Gimnasium (77,4% kandidate), gevolg deur Hoër Meisieskool Paarl (75,8% kandidate), Gereformeerde Skool Dirk Postma (74,1% kandidate) en Hoërskool Menlopark (73,8%). Laai die volledige verslag hier af.